กระทรวงการท่องเที่ยวและกีฬา เตรียมพร้อมรับมือนักท่องเที่ยวเพิ่มขึ้นจากการขยายมาตรการ VOA
นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา เป็นประธานการประชุมการเตรียมความพร้อมในการรองรับนักท่องเที่ยวในช่วงขยายมาตรการการยกเว้นการเก็บค่าธรรมเนียมการตรวจลงตราของนักท่องเที่ยวที่ประสงค์จะเดินทางเข้าในราชอาณาจักรไทยเป็นการชั่วคราวเพื่อการท่องเที่ยวเป็นเวลาไม่เกิน 15 วัน ในกรณียื่นขอรับการตรวจลงตรา ณ ช่องทางอนุญาตของด่านตรวจคนเข้าเมือง หรือ Visa On Arrival : VOA หลัง ครม. มีมติเห็นชอบขยายมาตรการไปจนถึงวันที่ 30 เม.ย. 2562 สำหรับ 20 ประเทศ 1 เขตเศรษฐกิจ เพื่อกระตุ้นให้นักท่องเที่ยววางแผนเดินทางเข้ามาพำนักให้มากยิ่งขึ้น โดยในวันนี้มีหน่วยงานที่เกี่ยวข้องทั้งภาครัฐ ภาคเอกชน รัฐวิสาหกิจ สถานทูต สมาคม และชมรมด้านการท่องเที่ยวร่วมการประชุมด้วยเป็นจำนวนมาก         ทั้งนี้นายวีระศักดิ์ เปิดเผยว่า การประชุมในครั้งนี้เป็นการแลกเปลี่ยนความคิด และประสานความร่วมมือกันในการช่วยลดสภาวะการเกิดอุบัติเหตุ ลดอุบัติเหตุ และการสูญเสียชีวิตและทรัพย์สินของนักท่องเที่ยวทั้งระยะสั้นและระยะยาว โดยเฉพาะทางบกและทางน้ำ        นอกจากนี้ พลเรือโท อมรโชติ สุจิรัตน์ อดีตผู้บัญชาการกองเรือภาค 3 บรรยายพิเศษในหัวข้อ "ระบบการจัดการความปลอดภัยด้านการท่องเที่ยวและหน่วยเรือรักษาความปลอดภัยนักท่องเที่ยว" ซึ่งได้รวบรวมปัญหาจากการบริหารจัดการทั้งระบบ เพื่อนำไปใช้ประโยชน์ต่อได้ รวมทั้งเสนอแนวทางการจัดระเบียบเรือ Speed Boats เพื่อป้องกันการเกิดอุบัติเหตุซ้ำ รวมทั้งจัดตั้งหน่วยงานที่รับผิดชอบเรื่องการเก็บข้อมูลเพื่อจัดทำ Data Base จากนักท่องเที่ยวที่ผ่านเข้ามาในพื้นที่แต่ละจังหวัด เพื่อนำไปวิเคราะห์พฤติกรรมและบริหารจัดการด้านการท่องเที่ยวให้เป็นประโยชน์ต่อไป         ทั้งนี้นายวีระศักดิ์ กล่าวเพิ่มเติมว่า การท่องเที่ยวเป็นเรื่องสำคัญ ซึ่งเมื่อเกิดอุบัติเหตุต้องควบคุมให้ได้ และต้องมีการพัฒนาแหล่งท่องเที่ยวอย่างสม่ำเสมอ เพื่อให้นักท่องเที่ยวประทับใจ